พระราชกฤษฎีกาพระราชกฤษฎีกาจัดตั้งเทศบาลนครนนทบุรี จังหวัดนนทบุรีพ.ศ.๒๕๓๘------------ ภูมิพลอดุลยเดชป.ร. ให้ไว้ณ วันที่ ๒๓ กันยายน พ.ศ. ๒๕๓๘ เป็นปีที่ ๕๐ในรัชกาลปัจจุบัน พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ ให้ประกาศว่า โดยที่เป็นการสมควรจัดตั้งเทศบาลนครโดยเปลี่ยนแปลงฐานะเทศบาลเมืองนนทบุรีจังหวัดนนทบุรีเป็นเทศบาลนครนนทบุรีจังหวัดนนทบุรี อาศัยอำนาจตามความในมาตรา ๑๗๘ ของรัฐธรรมนูญแห่งราชอาณาจักรไทย ซึ่งแก้ไขเพิ่มเติมโดยรัฐธรรมนูญแห่งราชอาณาจักรไทย แก้ไขเพิ่มเติม (ฉบับที่ ๕) พุทธศักราช ๒๕๓๘และมาตรา ๑๓ วรรคหนึ่ง แห่งพระราชบัญญัติเทศบาล พ.ศ. ๒๔๙๖ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้ มาตรา๑ พระราชกฤษฎีกานี้เรียกว่า"พระราชกฤษฎีกาจัดตั้งเทศบาลนครนนทบุรีจังหวัดนนทบุรี พ.ศ.๒๕๓๘" มาตรา๒พระราชกฤษฎีกานี้ให้ใช้บังคับตั้งแต่วันถัดจากประกาศในราชกิจจานุเบกษาเป็นต้นไป มาตรา๓ให้เปลี่ยนแปลงฐานะเทศบาลเมืองนนทบุรี จังหวัดนนทบุรีเป็นเทศบาลนครมีชื่อว่า "เทศบาลนครนนทบุรี จังหวัดนนทบุรี" มาตรา๔ ให้กำหนดเขตเทศบาลนครนนทบุรี จังหวัดนนทบุรี ไว้ดังต่อไปนี้ หลักเขตที่๑ตั้งอยู่ตรงแนวเส้นแบ่งเขตอำเภอเมืองนนทบุรีกับอำเภอปากเกร็ด ตรงจุที่กึ่งกลางปากคลองบางตลาด บรรจบกับแม่น้ำเจ้าพระยา ด้านเหนือ จากหลักเขตที่๑เป็นเส้นเลียบตามแนวเส้นแบ่งเขตอำเภอเมืองนนทบุรี กับอำเภอปากเกร็ดไปทางทิศตะวันออกเฉียงใต้ ผ่านทางหลวงแผ่นดินหมายเลข ๓๐๖ ต่อทางของกรมโยธาธิการควบคุม-บรรจบทางหลวงแผ่นดินหมายเลข ๓๔๖(บางพูน) และถนนประชาชื่น ถึงหลักเขตที่ ๒ ซึ่งตั้งอยู่ในคลองประปาฝั่งตะวันตก ตรงจุดที่แนวเส้นแบ่งเขตอำเภอเมืองนนทบุรีกับอำเภอปากเกร็ดบรรจบกับแนวเส้นแบ่งเขตจังหวัดนนทบุรีกับกรุงเทพมหานคร ด้านตะวันออกและด้านใต้ จากหลักเขตที่๒เป็นเส้นเลียบตามแนวเส้นแบ่งเขตจังหวัดนนทบุรีกับกรุงเทพมหานครไปทางทิศใต้ และทิศตะวันตกเฉียงใต้ผ่านทางหลวงแผ่นดินหมายเลข๓๐๒ สามแยกมหาวิทยาลัยเกษตรศาสตร์ - บรรจบทางหลวงแผ่นดินหมายเลข๓๔๐ (บางใหญ่) และทางหลวงแผ่นดินหมายเลข ๓๐๑ ต่อเขตกรุงเทพมหานครควบคุม - สามแยกติวานนท์ และถนนพิบูลสงครามถึงหลักเขตที่ ๓ ซึ่งตั้งอยู่ปากคลองบางเขนฝั่งใต้ ตรงจุดที่ปากคลองบางเขน บรรจบกับแม่น้ำเจ้าพระยา ด้านตะวันตก จากหลักเขตที่๓เป็นเส้นตรงไปทางทิศ่ตะวันตกเฉียงใต้ ตามแนวเส้นตั้งฉากกับริมแม่น้ำเจ้าพระยา บรรจบกับแนวกึ่งกลางแม่น้ำเจ้าพระยา แล้วเป็นเส้นเลียบตามแนวกึ่งกลางแม่น้ำเจ้าพระยาไปทางทิศเหนือจนบรรจบกับแนวเส้นแบ่งเขตอำเภอเมืองนนทบุรีกับอำเภอปากเกร็ดและเป็นเส้นเลียบตามแนวเส้นแบ่งเขตอำเภอเมืองนนทบุรีกับอำเภอปากเกร็ด ไปทางทิศตะวันออกบรรจบกับหลักเขตที่ ๑ ดังปรากฎตามแผนที่ท้ายพระราชกฤษฎีกานี้ ตามเส้นแนวเขตที่กล่าวไว้ในมาตรานี้ ให้มีหลักย่อยปักไว้เพื่อแสดงแนวเขตตามสมควร มาตรา๕ในระหว่างดำเนินการเลือกตั้งสมาชิกสภาเทศบาลนครนนทบุรี ให้รัฐมนตรีว่าการกระทรวงมหาดไทยแต่งตั้งคณะเทศมนตรีเทศบาลเมืองนนทบุรี ซึ่งพ้นจากตำแหน่งในวันที่พระราชกฤษฎีกานี้ใช้บังคับเพื่อดำเนินกิจการในหน้าที่ของคณะเทศมนตรีเทศบาลนครนนทบุรีไปพลางก่อนจนกว่าคณะเทศมนตรีที่ได้รับแต่งตั้งตามมาตรา๓๗ แห่งพระราชบัญญัติเทศบาล พ.ศ.๒๔๙๖ เข้ารับหน้าที่ มาตรา๖ให้รัฐมนตรีว่าการกระทรวงหมาดไทยรักษาการตามพระราชกฤษฎีกานี้ผู้รับสนองพระบรมราชโองการ บรรหาร ศิลปอาชา นายกรัฐมนตรี+----------------------------------------------------------------------------------------------------+หมายเหตุ :- เหตุผลในการประกาศใช้พระราชกฤษฎีกาฉบับนี้ คือ เนื่องจากเทศบาลเมืองนนทบุรี จังหวัดนนทบุรีมีสภาพความเจริญเติบโตทางเศรษฐกิจและสังคมเพิ่มขึ้น สมควรเปลี่ยนแปลงฐานะเป็นเทศบาลนครนนทบุรี จังหวัดนนทบุรี จึงจำเป็นต้องตราพระราชกฤษฎีกานี้[รก.๒๕๓๘/๔๐ก/๒๙/๒๔ กันยายน ๒๕๓๘] ปรียนันท์/พิมพ์ ๒๒สิงหาคม ๒๕๔๔